Mai multe curse de tren spre Odesa. Urmare a suprasolicitării și majorării numărului de pasageri în perioada estivală, trenul de pe ruta Chișinău-Odesa-Chișinău va circula zilnic, începând cu data de 6 august 2018 până la data de 23 septembrie 2018.

În prezent, trenul circulă doar de patru ori pe săptămână – de joi până duminică.

Trenul pornește din Chișinău la ora 06:57 şi ajunge la Odesa la ora 10:46. Controlul vamal pentru pasageri este efectuat în incinta Gării Feroviare din Chișinău, înainte de îmbarcarea în tren, iar procedura nu se mai repetă şi la frontieră. De la Odesa, garnitura pornește la ora 18:45 și ajunge la Chișinău la ora 22:27. Prețul biletelor variază, de la 142 de lei până la 185 de lei, în funcție de clasă. Pentru copii, costul călătoriei este între 50 și 65 de lei.

La sfârșitul lunii martie, pe cursa Chișinău-Odesa a fost pus în circulație un tren modern. Garnitură are patru vagoane, respectiv trei clase de confort – clasa 1, clasa 2 și clasa 3. În toate cele trei clase este aer condiționat.